Kokkuleppe sõlmimise osapoolteks olid Narva Energia Ametiühing, Kaevurite ja Energeetikute Sõltumatu Ametiühing, Tuuletehnoloogia Liit ja tuuleenergia ettevõtjad. Koostöö eesmärk on vältida põlevkivitööstuse hääbumisega kaasnevat sotsiaalset katastroofi ning pakkuda energeetikutele erialast ja väärikat tulevikku taastuvenergiatööstuses.

Narva Energia Ametiühingu esimehe Andrei Zaitsevi sõnul viib töökohtade järsk vähenemine Ida-Virumaa põlevkivisektoris sotsiaalse katastroofini, milles nähakse ka julgeolekuohtu. „Töötus muudab inimese masendunuks ja ettearvamatuks. See ei ole väike mure. Plaanitavad masskoondamised kaevandustes ja elektrijaamades võivad puudutada 6000-8000 Ida-Virumaa elanikku. Meie ülesanne on leida sellele probleemile efektiivne ja tulevikku vaatav lahendus,” sõnas Zaitsev.

„Ida-Virumaal ei ole praegu energeetikasektorist koondatud spetsialistidele erialaseid töökohti,” nentis Kaevurite ja Energeetikute Sõltumatu Ametiühingu juhatuse liige Marina Lukjanova. „Töökohad põlevkivisektoris on vaja asendada erialaste töökohtadega, mis aitaksid kaasa piirkonna arengule, tagaksid kohalikule kogukonnale väärikuse ja võimaluse oma kodukoha ning tööpanuse üle jätkuvalt uhked olla.”